Johnny Åkerholm vuonna 2009.
**Bo Johnny Åkerholm** (s. 16. heinäkuuta 1948 Vaasa) on suomalainen pankinjohtaja ja Suomen Pankissa sekä valtiovarainministeriössä pitkään vaikuttanut virkamies.

Ura
---

Åkerholm on koulutukseltaan valtiotieteen lisensiaatti ja kauppatieteiden kandidaatti. Hän toimi huhtikuusta 2005 alkaen Pohjoismaiden investointipankin toimitusjohtajana, kunnes jäi eläkkeelle keväällä 2012. Hän seurasi tehtävässä islantilaista Jón Sigurðssonia. Ennen Pohjoismaiden investointipankkia hän työskenteli vuosina 1975–1978 OECD:n palveluksessa Pariisissa, vuosina 1982–1995 Suomen Pankissa, muun muassa 1983–1993 keskuspankkipolitiikan osaston osastopäällikkönä ja 1993–1995 kansantalousosaston osastopäällikkönä, vuonna 1995 valtiovarainministeriön kansantalousosaston ylijohtajana, vuosina 1995–2003 valtiovarainministeriön kansantalousasioista vastaavana alivaltiosihteerinä ja vuosina 2003–2004 Euroopan jälleenrakennus- ja kehityspankin pääsihteerinä Lontoossa.

Åkerholm on toiminut myös muun muassa Tilastokeskuksen johtokunnan puheenjohtajana ja Euroopan unionin talous- ja rahoituskomitean puheenjohtajana. Åkerholm kuuluu Vaasan yliopiston hallitukseen.

Åkerholm oli vuonna 2000 ehdolla Suomen Pankin johtokunnan jäseneksi. Sekä eduskunnan pankkivaltuusto että Lipposen II hallitus esittivät häntä ja Mauri Pekkarista eläkkeelle jäämässä olleen Esko Ollilan ja edesmenneen Matti Korhosen tilalle, mutta presidentti Tarja Halonen nimitti lopulta heidän sijastaan vain yhden ehdokkaan, Sinikka Salon.

Näkemyksiä
----------

Vuonna 2017 Åkerholm kannatti, että Suomessa otettaisiin käyttöön negatiivinen tulovero.

Kritiikki
---------

Entinen veroministeri Arja Alho ja entinen Vasemmistoliiton puheenjohtaja Suvi-Anne Siimes ovat syyttäneet Åkerholmia uusliberalististen talouspoliittisten linjausten ajamisesta. Alhon mukaan "valtiovarainministeriön virkamieskvartetti" Raimo Sailas, Johnny Åkerholm, Erkki Virtanen ja Martti Hetemäki "ujuttivat markkinaohjautuvaa uusliberalismia julkisen ohjauksen sijaan suomalaiseen yhteiskuntapolitiikkaan", kun valtiovarainministeri vaihtui Iiro Viinasesta Sauli Niinistöön.

Lähteet
-------

1. 1 2  Kysykää Åkerholmilta!.  *Helsingin Sanomat*, 15.7.2008.
2. ↑  NIBille uusi toimitusjohtaja *Norden.org*.  28.9.2004.  Arkistoitu 8.8.2011. Viitattu 10.7.2010.
3. ↑  Johnny Åkerholm eläkkeelle – Henrik Normannista NIB:n uusi toimitusjohtaja *Taloussanomat*.  16.1.2012. Viitattu 14.2.2013.
4. ↑  Hybinette-Bergknut, Leena (toim.); Lehtinen, Jukka & Laine, Helena: *Vuosikirja 1996*, s. 332. Malmö, Ruotsi: Bertmarks Förlag, 1995. ISBN 951-35-5845-2.
5. ↑  Relander pudotettiin Tilastokeskuksen johtokunnan johdosta.  *Helsingin Sanomat*, 19.12.1997.
6. ↑  Åkerholm johtamaan EU:n talouskomiteaa.  *Helsingin Sanomat*, 29.9.2001.
7. ↑   (Arkistoitu – Internet Archive)
8. ↑  Halonen käveli hallituksen yli Suomen Pankin nimityksissä.  *Helsingin Sanomat*, 23.9.2000.
9. ↑  Sinikka Salo saa laajan tehtäväkentän Suomen Pankissa.  *Helsingin Sanomat*, 7.11.2000.
10. ↑  Keskuskauppakamari: Negatiivinen tulovero tarjoaa selkeän sosiaaliturvajärjestelmän, joka kannustaa työntekoon ja yrittämiseen. Johnny Åkerholm. 2017.
11. ↑  Outinen, Sami: Kurkistus sateenkaarihallituksen kulisseihin  6.10.2009. Agricola. Viitattu 12.3.2012.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |